คณะรัฐมนตรีประชุมร่วมคณะรักษาความสงบแห่งชาติ สรุปแนวทางการทำงานทั้งหมด และครม.เตรียมกำหนดมาตรการแก้ปัญหาราคาปาล์มน้ำมันตกต่ำ
คณะรัฐมนตรีประชุมร่วมคณะรักษาความสงบแห่งชาติ สรุปแนวทางการทำงานทั้งหมด และครม.เตรียมกำหนดมาตรการแก้ปัญหาราคาปาล์มน้ำมันตกต่ำการประชุมร่วมคณะรัฐมนตรีและคณะรักษาความสงบแห่งชาติ วันนี้ (7 พ.ค.62) เป็นการสรุปการทำงานร่วมกัน และจะมีการพิจารณาถึงการออกมาตรา 44 เพื่อลบล้างคำสั่งและประกาศ คสช.ที่ไม่จำเป็นตั้งแต่ปี 2557 โดยเฉพาะคำสั่ง คสช.ที่เกี่ยวกับการแก้ไขปัญหาประมงผิดกฎหมาย หรือ ไอยูยู นอกจากนี้ยังต้องจับตาท่าทีทางการเมือง เนื่องจากมีรัฐมนตรีชุดปัจจุบันยื่นลาออกจากตำแหน่ง ซึ่งคาดว่าจะเข้าไปเป็นสมาชิกวุฒิสภา (ส.ว.) รวมถึงการพิจารณาแต่งตั้งรัฐมนตรีประจำกระทรวงอุดมศึกษา วิทยาศาสตร์ วิจัย และนวัตกรรมขณะที่การประชุมคณะรัฐมนตรีวันนี้มีวาระที่สำคัญ โดยสำนักงานเศรษฐกิจการเกษตร จะมีการเสนอ 3 มาตรการในการพยุงราคาปาล์มไม่ให้ตกต่อเนื่อง ได้แก่ 1.ให้กระทรวงพลังงาน โดยการไฟฟ้าฝ่ายผลิตแห่งประเทศไทย (กฟผ.) รับซื้อน้ำมันปาล์มดิบ (ซีพีโอ) จำนวน 2 แสนตัน พร้อมสั่งการให้กระทรวงพาณิชย์ออกตรวจสต๊อกน้ำมันปาล์มจากโรงสกัด 144 แห่งเพื่อเช็คปริมาณและควบคุมไม่ให้แต่ละโรงสกัดมีสต๊อกต่ำกว่าร้อยละ 50 จากยอดขายปกติ 2.ให้กระทรวงเกษตรและสหกรณ์จัดทำมาตรการลดต้นทุนให้เกษตรกร และ 3.ให้มีการจัดตั้งคณะอนุกรรมการกำหนดโครงสร้างราคาปาล์มน้ำมันและน้ำมันปาล์ม โดยมีอธิบดีกรมการค้าภายใน เป็นประธานเพื่อจัดทำโครงสร้างราคาน้ำมันปาล์มที่สะท้อนต้นทุนและราคาที่แท้จริงรวมถึงคณะกรรมการนโยบายปาล์มแห่งชาติ เสนอมาตรการลดปริมาณน้ำมันดิบส่วนเกิน ทั้งมาตรการปรับสมดุลน้ำมันปาล์มในประเทศ โดยใช้น้ำมันปาล์มดิบเป็นเชื้อเพลิงในการผลิตกระแสไฟฟ้า รวมทั้งส่งเสริมการใช้น้ำมันดีเซลหมุนเร็ว บี 20 รวมทั้งการเข้มงวดตรวจสอบสต๊อกน้ำมันปาล์มดิบคงเหลือให้เป็นผลรูปธรรมโดยเร็วเพื่อแก้ปัญหาราคาปาล์มน้ำมันตกต่ำด้านกระทรวงการพัฒนาสังคมและความมั่นคงของมนุษย์ เสนอมาตรการลดภาระค่าธรรมเนียมสำหรับการจดทะเบียนสิทธิและนิติกรรม กรณีอสังหาริมทรัพย์ซึ่งเป็นที่อยู่อาศัยสำหรับผู้มีรายได้น้อยถึงปานกลาง